Vilanova del Camí celebra aquest diumenge la Fira de Nadal
Portada Portada Vilanova del Camí celebra aquest diumenge la Fira de Nadal
La plaça del Mercat de Vilanova del Camí s’omplirà aquest diumenge d’ambient festiu amb motiu de la Fira de Nadal que organitza Vilanova Comerç. Des de l’entitat han tornat a animar als establiments associats a participar en un aparador nadalenc que convida a fer les primeres compres de Nadal sense sortir del municipi. A més, durant la jornada es faran diferents activitats lúdiques que tindran als infants com a protagonistes per compartir amb ells la il·lusió pròpia d’aquesta celebració.
Una quinzena d’establiments participen en aquesta edició de la fira per mostrar i vendre els seus productes. Segons Ester Conchillo, secretària de Vilanova Comerç, “és una bona oportunitat per convidar al veïnat a descobrir l’oferta de productes i serveis que poden trobar sense sortir de Vilanova” que com afegeix Leonor Garcia, “és força variada i és bo pel municipi conèixer-la abans de buscar-la fora”.
Tant Conchillo com García reconeixen l’esforç que suposa pels paradistes posar una parada fora del seu establiment habitual, tant els dies que coincideix amb horari d’obertura i per tant han de doblar esforços, com els dies que s’escau en festiu. García però assenyala que “més enllà de fer caixa aquest tipus d’esdeveniments són importants també per a la projecció”.
La flaire nadalenca també convidarà a acostar-se a la plaça del Mercat, perquè aquesta Fira de Nadal dedicarà un espai important a la gastronomia, de la mà de La llar de les delícies. A les 10:30 h hi haurà elaboració i venda de rosquillas, amb degustació de cafè i pastes per només 2 €. I a les 12:30 h, degustació de migas amb postres incloses per 4 €.
Article anteriorEl saló de plens d’Igualada queda petit en la presentació de la Petita història dels Reis d’Igualada
Següent articleUn despreniment d’un edifici a la Rambla Sant Ferran tallarà el trànsit fins dilluns